Urho Vaakanainen
Urho Vaakanainen (s. 1. tammikuuta 1999 Joensuu) on suomalainen jääkiekkoilija, joka pelaa NHL-joukkue Boston Bruinsin organisaatiossa. Hän pelannee lähinnä AHL-joukkue Providence Bruinsissa. Boston varasi Vaakanaisen ensimmäisellä kierroksella 18. pelaajana kesällä .
"The Sports Forecaster" -sivuston mukaan Vaakanainen on luotettava ja alivoimalla käyttökelpoinen puolustaja, joka pelaa hyvin siniviivalla, blokkaa laukauksia, tekee fiksuja ratkaisuja kiekollisena, pitää hyvin kiekkoa ja omaa hyvän rungon. Hänen kiekolliset taitonsa ovat kuitenkin rajalliset täyttämään potentiaali kärkipuolustajana NHL-tasolla. Vaakanaisen tulisi lisätä myös voimaa kehittyäkseen paremmaksi alivoimapelaajaksi.
Vaakanaisen aiemman seuran, SM-liigajoukkue Saimaan Pallon päävalmentaja Tero Lehterä on verrannut häntä pelityyliltään Nicklas Lidströmiin. Vaakanainen on kuvaillut itseään hyvin luistelevaksi, aktiiviseksi ja nuoruuden intoa puhkuvaksi pelaajaksi sekä myös erittäin kilpailuhalukkaaksi.
Vaakanainen on Jokipoikien kasvatti. Hän siirtyi 14-vuotiaana Espoo Bluesiin kaudeksi 2013–2014. Vaakanainen oli iästään huolimatta seuran B-nuorten tehokkain puolustaja tehoilla 8+25=33. Hänet valittiin kauden päätteeksi B-nuorten SM-sarjan ensimmäiseen tähdistökentälliseen. Vaakanainen pelasi osan kaudestaan myös Bluesin C-nuorissa voittaen kauden päätteeksi Suomenmestaruuden. Kauden 2014–2015 hän pelasi vain 15-vuotiaana kokonaan seuran A-nuorissa, joissa Vaakanainen voitti kauden päätteeksi SM-pronssia. Hän edusti Bluesia kauden aikana myös Junior Club World Cupissa.
USHL-joukkue Dubuque Fighting Saints varasi Vaakanaisen 303. pelaajana vuonna 2015, mutta kaudella 2015–2016 hän kuitenkin nousi Espoo Bluesin edustusjoukkueeseen. Blues julkisti kevääseen 2018 saakka ulottuvan sopimuksen 13. marraskuuta 2015 ja hän debytoi vielä samana päivänä SM-liigassa vierasottelussa JYPiä vastaan. Vaakanainen sai ottelussa jääaikaa 18.47 minuuttia. Hänestä tuli ensimmäinen 1999-ikäluokan pelaaja SM-liigassa. Vaakanainen teki liigauransa avausmaalin 9. tammikuuta 2016 Turun Palloseuraa vastaan. Sami Nuutinen valitsi hänet ottelun Alumnien tähtien ykköstähdeksi. Kaikkiaan Vaakanaisen tulokaskausi toi 25 runkosarjaottelussa tehot 1+5=6 ja kahdessa Mestarien liigan ottelussa yhden syöttöpisteen. Hän rikkoi runkosarjassa SM-liigan alle 17-vuotiaiden puolustajien yhden kauden piste-ennätyksen, joka oli Pasi Petriläisen (3+0) hallussa kaudelta 1994–1995. Vaakanainen vahvisti vielä Bluesin SM-liigakauden jälkeen seuran A-nuoria kevään 2016 pudotuspeleissä, jotka päättyivät SM-hopeaan. Vaakanainen kuitenkin jätti Bluesin kauden jälkeen seuran taustayhtiön ajauduttua konkurssiin.
OHL-joukkue Windsor Spitfires varasi Vaakanaisen 41. pelaajana . Hän kuitenkin päätti jatkaa pelejään Suomessa. Vaakanainen siirtyikin kaudeksi 2016–2017 vuoden mittaisella sopimuksella JYPiin. Hän teki siellä 41 runkosarjaottelussa tehot 2+4=6 ja 14 playoff-ottelussa kolme syöttöpistettä. Vaakanainen voitti kauden päätteeksi SM-pronssia.
Boston Bruins varasi Vaakanaisen ensimmäisellä kierroksella 18. pelaajana . Ennen tätä, toukokuussa 2017 hän teki kauden 2017–2018 kattavan sopimuksen Saimaan Pallon kanssa. Joukkuetta valmensi Vaakanaiselle Bluesista tuttu Tero Lehterä. Hän teki runkosarjassa 43 ottelussa tehot 4+7=11.
Kesäkuussa 2018 Vaakanainen solmi kolmivuotisen tulokassopimuksen Boston Bruinsin kanssa. Hänen kausipalkkansa on NHL:n puolella 925 000 dollaria ja siihen sisältyy myös mahdollisia bonuksia. Hän otti syksyn harjoitusleirin päätteeksi paikan seuran NHL-joukkueen vahvuudesta, mutta Vaakanainen ei mahtunut kauden 2018–2019 kahdella avauskierroksella kuitenkaan Bruinsin kokoonpanoon ja hänet lähetettiin AHL-joukkue Providence Bruinsin vahvuuteen. Kuuden siellä pelatun ottelun jälkeen Vaakanainen kutsuttiin takaisin Bostonin NHL-vahvuuteen, kun Charlie McAvoy ja Kevan Miller joutuivat sivuun loukkaantumisten vuoksi. Hän teki NHL-debyyttinsä 20. lokakuuta 2018 vieraissa Vancouver Canucksia vastaan. Vaakanainen merkittiin Bruinsin kolmospuolustajapariin Matt Grzelcykin viereen. Hän sai ottelussa jääaikaa 12.26 minuuttia ja Vaakanainen keräsi teholukeman -1.
Vaakanainen pelasi alle 20-vuotiaiden MM-kilpailuissa vuosina 2017, 2018 ja 2019, joista viimeimmässä turnauksessa hän toimi Suomen varakapteenina ja voitti maailmanmestaruuden. Vuoden 2016 turnauksesta Vaakanainen putosi viimeisten joukossa Suomen MM-leiriryhmästä. Hän edusti Suomea myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen ja jälkimmäinen hopeaan.
Suomen A-maajoukkueessa Vaakanainen on pelannut seitsemän ottelua tehden kolme syöttöpistettä. Hän teki A-maajoukkuedebyyttinsä vain 19-vuotiaana Euro Hockey Challengessa 5. huhtikuuta 2018 Turun Marli Areenalla Valko-Venäjää vastaan. Vaakanainen keräsi ottelussa myös yhden syöttöpisteen oltuaan kakkossyöttäjänä Eemeli Suomen tekemään maaliin. Vaakanainen putosi lopulta viimeisten joukossa MM-leiriryhmästä vuoden 2018 turnaukseen.
Vaakanainen pelasi myös World U-17 Hockey Challengessa tammikuussa 2015 ja marraskuussa 2015. Hän edusti Suomen alle 17-vuotiaiden maajoukkuetta myös Euroopan nuorten olympiafestivaaleilla vuonna 2015, jolloin Vaakanainen voitti pronssia.
Vaakanainen valittiin Pohjola-leirin parhaaksi pelaajaksi ja tähdistökentälliseen vuonna 2014.
Vaakanaisen isä Harri on entinen alempien sarjojen hyökkääjä. Vaakanainen seurustelee personal trainerin ja fittness-urheilija Iina Kerkkäsen kanssa.